I dag er det en kendsgerning, at den amerikanske investeringsbank Goldman Sachs gjorde en fantastisk forretning, da den for lav pris købte sig ind i det danske statsselskab Dong Energy.

Dong’s værdi er på næsten magisk vis fordoblet, siden Folketinget i januar 2014 sagde ja til aftalen mellem finansminister Bjarne Corydon og finansgiganten. Sidste år sagde ministeren, at Dong var »nødlidende« og selskabets eksistens truet, hvis ikke man lukkede Goldman Sachs indenfor.

Dengang vurderede regeringen, at Dong’s værdi var nede på sølle 31,5 milliarder kroner. Nu er det officielle estimat 70 milliarder, og når selskabets aktier snart skal sælges på de internationale børser, kan prisen meget vel være over 100 milliarder kroner. Det vurderer folk med professionelt kendskab til tingene.